Þetta gerist yfirleitt þegar veturinn skellur á – fólk byrjar að horfa inn á við , gera plön , detta í rútínuna … og svo eru það sumir sem horfa niður á við … t.d. á magann og lærin og reka upp stór augu . Oftar en ekki kemur þetta svolítið búsældarlegt undan sumrinu , enda almennt meira um gleðskap þegar sólin kætir landann og hiti á grillinu allar helgar . Þá nennum við ekki í ræktina , erum brosandi værukær með hvítt í sólinni . Svo allt í einu er ekki hægt að renna gallabuxunum upp og þá er hlaupið af stað … en þetta gerist yfirleitt með haustinu . Við Guðrún Halldórs innanhúshönnuður og penni hér á Pjatt.is erum í þessum frábæra og fjölmenna hópi fólks en til að hressa upp á okkur ákváðum við að skrá okkur á námskeið í Hreyfingu sem kallast Fimm stjörnu Fit og er hannað að fyrirmynd Tracy Anderson æfingakerfisins . Hún er m.a fræg fyrir að koma Gwyneth Paltrow og Madonnu í toppform og hefur verið útnefnd meðal 100 áhrifaríkustu einstaklinga Bandaríkjanna af Time magazine . Kerfið hennar byggir á því að það er lítið um hamagang í tímum heldur er fókusinn á margar endurtekningar og æfingar sem byggja mestu á því að þú notar eigin líkama sem mótstöðuafl . Ég skrifaði fyrst grein um Tracy Anderson hér á Pjatt.is fyrir réttu ári síðan og er í raun búin að bíða lengi eftir því að komast í nákvæmlega svona æfingar . Þær henta nefninlega kvenfólki afskaplega vel . Við þekkjum það flestar að hafa lítinn áhuga á því að verða buffaðar skessur sem ganga um með 15 kg handlóð í annari og túnfisksdós í hinni … og þetta kerfi er einmitt EKKI þannig . Það miðar að því að móta langa , granna og kvenlega vöðva , kúlurass og vel skorinn “ sixpakk ” . Kerfið er blanda af pilates , yoga og almennum styrktaræfingum en Tracy sjálf á bakgrunn í dansi . Við notum létt lóð en endurtökum svo oft að maður finnur hreinlega vöðvana styrkjast eftir hvern tíma . Það er hin snjalla Anna Eiríksdóttir sem kennir okkur á námskeiðinu en hún sjálf er líkt og Tracy Anderson , mjög nett og í frábæru formi . Kerfið lofar okkur að grunnbrennsla líkamans muni aukast við æfingarnar og með reglubundinni ástundun mun hver kona ná fram sínum besta líkamsvexti . Eitt af því besta við þessa tíma er líka tónlistin . Vanalega finnst mér tónlist í flestum hóptímum næstum óbærileg en Anna blandar saman fönký jazztónlist við dægurlög á borð við Retro Stefson og Florence and the Machine . Algjör eðall og mikil gleði fyrir tónlistarunnandann mig . Konurnar sem eru með okkur á þessu námskeiði eru allar hæstánægðar með það en flestar eru að koma í annað sinn . Við Guðrún mælum algjörlega með þessu en það er hægt að velja um marga tíma og kostnaðurinn er ódýrari en að fara í einkaþjálfun þó árangurinn sé alls ekkert minni . Tékkaðu á FIMM STJÖRNU FIT ef þú vilt koma þér í toppform með okkur fyrir áramótin . Það er ALDREI of seint að byrja !